RENOVACIÓ DE L’EQUIP INFORMÀTIC – EL CENTRE\nRENOVACIÓ DE L’EQUIP INFORMÀTIC\nEl Centre d’Arenys de Munt renova el material informàtic gràcies a la subvenció del Departament de Cultura.\nRecentment, el Centre d’Arenys de Munt ha rebut una subvenció del Departament de Cultura de la Generalitat de Catalunya. Amb la tecnologia evolucionant de manera tan ràpida, els equips dels que disposavem per treballar es van quedar obsolets.\nGràcies a aquesta subvenció s’ha pogut renovar tot el material tecnològic com: ordinadors portàtils, pantalles, ratolins i teclats d’última generació. Aquests ordinadors tenen les propietats que necessita el Centre per funcionar de manera òptima, ja que tenen unes característiques que permeten utilitzar programes de disseny, com per exemple el Photoshop, l’Ilustrator, entre d’altres i també programes de comptabilitat per les feines administratives. A més es compta amb altres programes que permeten interactuar amb tota classe d’arxius.\nNo podem estar més agraïts amb aquest ajut, ja que últimament ja no es podien complir les necessitats bàsiques que plantejaven la feina del Centre. Gràcies al Departament de Cultura, es pot seguir fent la feina de manera òptima i eficaç.\nMoltes gràcies per mantenir vives aquelles entitats que vetllen per la cultura i per la societat.\nUn cop més, donem les gràcies.\nPublicat el 16 Juliol, 2021 19 gener, 2022 per El Centre Arenys de MuntPosted in NotíciesEtiquetat Arenys de Munt, Cultura, Departament de Cultura, El Centre, Tecnologia.\nAnterior Entrada anterior: TEATRE: PERDUTS una comèdia de Ramon Madaula\nSegüent Entrada següent: CINEMA FAMILIAR EN CATALÀ: EL BOSC DE HAQUIVAQUI


Decidim convoca un debat a Igualada sobre la situació dels habitatges buits\nUna de les convidades és Carme Trilla, ex secretària d’Habitatge de la Generalitat\nDimecres, 14 febrer 2018. 03:00. Redacció AnoiaDiari.\nLa confluència d'esquerres igualadina ha organitzat pel proper divendres un debat sobre el dret a l'habitatge i la situació que presenta ara mateix la capital de l'Anoia. Amb el títol de 'L'habitatge, un dret com una casa', diversos ponents abordaran la problemàtica a l'Espai Cívic Centre.\nCarme Trilla, economista, presidenta de la Fundació Hàbitat3, ex-directora general i ex-secretària d'Habitatge de la Generalitat i col·laboradora de Càritas en temes d'habitatge social i d'inclusió, i Helena Trias, membre de la cooperativa Sostre Cívic, seran aquest divendres, a 2/4 de 8 del vespre a l'Espai Cívic Centre en un debat organitzat per Decidim Igualada. L'acte, 'L'habitatge, un dret com una casa', tractarà de diversos temes amb la premissa que "a Igualada hi ha més de 3.500 habitatges buits".\nAquests 3.500 habitatges buits, segons Decidim Igualada, en base a les dades del 2016, són un 8% dels existents aproximadament, amb un preu mitjà de lloguer de 368,47 euros al mes. És un problema que la plataforma de confluència ciutadana d'esquerres considera "dels més greus a la ciutat" i que porta a debat amb l'economista Carme Trilla, presidenta d'Hàbitat3, i Sostre Cívic.\nTrilla presideix HÀBITAT3, una fundació impulsada, l'any 2014, per la Taula d'Entitats del Tercer Sector Social de Catalunya, amb l'objectiu de donar una resposta col·lectiva i conjunta del Tercer Sector Social a les gravíssimes necessitats existents en l'àmbit de l'habitatge al nostre país entre els col·lectius de persones amb dificultats greus d'habitatge. Funciona com una eina de gestió d'habitatges socials de lloguer posada a disposició dels projectes d'inclusió social que requereixen d'habitatge i de les Administracions Públiques per atendre demandes d'habitatge que desborden els parcs públics actuals.\nD'altra banda, Sostre Cívic és una cooperativa que promou un model alternatiu d'accés a l'habitatge, a través de la divulgació, l'assessorament, la cerca de finançament, promoció i gestió d'habitatge cooperatiu en règim de cessió d'ús. Sostre Cívic treballa per dur a terme projectes d'habitatge amb un model més just i accessible d'accés i tinença, sense ànim de lucre, no especulatiu i transformador, alhora que per una forma de convivència més solidària, d'acord amb els valors de l'economia social: la igualtat, la solidaritat, l'equitat, la democràcia i l'autoorganització. També donen resposta a demandes de col·laboració, especialment d'ajuntaments, amb qui es mostra oberta per arribar a acords.\nEls Mossos detecten a Miralles una plantació amb quasi 1.200 plantes de marihuana\nUn dels partits del govern de Vilanova titlla de "pedaç" la solució de la Ronda Sud\n1 Evacuen en helicòpter una persona ferida per atropellament a Igualada 4193 lectures\n4 El govern de Cabrera demanarà la intervenció de la Generalitat en el cas Clàudia 1718 lectures


La Creu Roja reforça la tasca dels pares - Diari de Girona\nLa Creu Roja reforça la tasca dels pares\np.t.v. 23.02.2018 | 10:36\nUn grup d´infants que podrien formar part del nou projecte. creu roja\nLa Creu Roja crearà una xarxa de suport a les famílies que participen en algun dels seus programes socials a les comarques gironines. L'objectiu és arribar a seixanta nuclis familiars i, per a aquest 2018, s'ha prioritzat cobrir les necessitats de les delegacions territorials a Olot, Santa Coloma de Farners, Palafrugell, Roses i Castelló d'Empúries, Salt i Girona.\nTal com va avançar el coordinador de la Creu Roja a Girona, Jordi Martori, en un balanç dels projectes d'emergència social de l'entitat, un dels seus propòsits per a aquest any és posar el focus en la salut emocional de les persones. I és dintre d'aquest objectiu que s'emmarquen els nous espais per a pares i mares, pensats perquè hi puguin compartir experiències, preocupacions i expectatives relacionades amb els fills; així com també per aconseguir que aquestes persones reforcin la confiança i la seguretat en les seves capacitats.\nAquesta iniciativa, que forma part del projecte d'intervenció familiar amb infància en risc social, es concretarà en sessions interactives i dinàmiques, en les quals es treballaran les competències parentals per tal de millorar el benestar personal i emocional de la família.\nUn centenar d'avis de la Garrotxa viuen a casa gràcies a suports a la mobilitat\nGirona atorga l'atenció domiciliària a un ens públic i l'oposició li reclama «control»


El Festival Wevoo torna a convertir Olot en la capital del western - Garrotxa Digital\nComentaris tancats a El Festival Wevoo torna a convertir Olot en la capital del western\nTorna el Wevoo, el Festival de Western Volcànic d’Olot, que aquest 2013 compleix el cinquè aniversari. El certamen de curtmetratges està totalment consolidat, amb una participació que augmenta any rere any; també creixen les activitats relacionades amb el Wevoo, i fins i tot s’implica al sector de l’hostaleria i la restauració. Durant set dies, la Garrotxa capgirarà la brúixola per convertir-se en l’oest del país.\nEl Wevoo, el Festival de Western Volcànic d’Olot, és un dels certàmens de cinema més singulars del nostre país. I cada cop atrau a més gent. Enguany ja s’han apuntat 27 equips per a realitzar els seus curtmetratges en el concurs cinematogràfic, que hauran de gravar i editar en 24 hores, amb el Western com a temàtica de fons. Els concursants iniciaran el seu periple a partir del matí d’aquest proper dissabte, i hauran d’entregar els seus treballs el dia següent.\nEl Festival creix en participants però també ho fa en activitats. Concerts, conferències, pel·lícules i exposicions arrodoneixen el festival de curts. El dimecres 5 es podran veure tots els curtmetratges en una projecció als cinemes Olot, on el públic podrà votar quin treball l’hi ha agradat més per establir el premi popular del Festival. També hi ha el premi del jurat, el premi Kinder Wevoo per a joves autors, i el premi per a adolescents. La lectura del veredicte final serà el proper divendres 7 de juny al Teatre Principal d’Olot.\nL’assassí en sèrie d’Olot a companys de feina: “Hauré de plegar perquè tots se’m moren a mi”\nAquest cap de setmana se celebren les festes majors dels barris olotins de Pequín i Montolivet\nLa Festa Major del barri de Pequín els dies 23, 24 i 25 d'agost, mentre que per l'altra banda la Festa Major del barri de Montolivet es celebrarà el cap de setmarriba ana del 24 i 25 d'agost. A Pequín, la festa té com a rellevància la celebració dels…\nArquitectura efímera per potenciar la cohesió social i generar interacció\n'Tant lluny, tant a prop' és obra d'un grup d'estudiants d'arquitectura que reivindica el distanciament social com una oportunitat de potenciar la cohesió i generar més interacció. Tot això, a través de l'arquitectura efímera, que, avui més que mai, ens…\nLa plaça Major de Castellfollit de la Roca s’omple per escoltar el concert d’Àlex Pérez\nLa plaça Major de Castellfollit de la Roca es va omplir divendres de desenes de persones. El motiu, més que justificat. El cantant Àlex Pérez, nascut al poble, va oferir un concert en viu i en directe de la seva música. Ell viu a Vidreres, però manté un…


‘Barçakids’ - Fundació FCB\nPrograma dirigit als nens i nenes de 6 a 12 anys (Educació Primària), que pretén fomentar i consolidar el seu sistema de valors a través dels principis pedagògics de l’esport, del joc i de la participació activa i inclusiva.\nBarçakids | VICTOR SALGADO /FC BARCELONA\n'Barçakids' té com a objectiu promoure entre els infants l’anàlisi i el coneixement d’hàbits i actituds que generin canvis que els ajudin a créixer a títol personal i col·lectiu. Sempre utiltzant l’esport com a eina de motivació.\nEl projecte compta amb dues versions: una de presencial i una altra de virtual.\nL’àmbit presencial es duu a terme a les instal·lacions del Camp Nou. Els alumnes es divideixen en diferents grups i cadascú hi dedica una jornada lectiva sencera al projecte. 'Barçakids' està basat en una unitat de recursos mòbil en forma de petit camp de futbol que ofereix material esportiu, pantalles, tauletes tàctils i material escolar per dur a terme les activitats.\nLa versió presencial està a l'abast de les escoles de Catalunya i dels Països Catalans.\nL’àmbit virtual (www.fcbkids.cat) pretén donar continuïtat al programa presencial, proporcionant recursos lúdics i didàctics per a la comunitat educativa (mestres, educadors, famílies i infants), mes enllà de les sessions a les escoles.


Una llança en favor dels treballadors d'IB3 (Cristina Ros)\nUna llança en favor dels treballadors d'IB3\nFa tot just dos dies, aprofitant el debat d'investidura de Francina Armengol, els treballadors d'IB3 reclamaren un nou model per a la televisió pública de les Illes, un model que garanteixi la independència que ha de tenir un mitjà de comunicació públic, que basi la seva gestió en la transparència i les bones pràctiques i que els criteris que la guiïn siguin professionals i de servei a la ciutadania. És el que demanam la majoria i també és el que es comprometeren ja en campanya els polítics i les formacions que ara comencen a governar.\nLa reacció primera i majoritària a l'actual reclamació dels treballadors d'IB3 va ser un "ja ho podrien haver dit abans", un "durant quatre anys han callat" i altres afirmacions per l'estil. No han fet gaire renou durant la legislatura ja passada, és cert. Ni tampoc no s'han amotinat. I els qui varen ser obligats a salar ho varen fer. Però tampoc no és cert que no s'hi pronunciassin en contra. En el moment que el Parlament balear va aprovar, amb els vots exclusius del PP, la proposta del mandat marc de l'ens públic de la radiotelevisió de les Illes Balears que, entre altres coses, permet l'ús de l'article salat en els informatius d'IB3, en aquell moment –deia– els treballadors expressaren la seva disconformitat. També ho han fet en altres moments per les condicions laborals d'un model d'empreses subcontractades.\nPodrien haver fet més renou? Sí. També s'hi podrien haver negat. Però jo entenc que no ho fessin. Un dia, la parella d'un presentador d'IB3 televisió em contava que, quan a ell l'obligaren a salar, hi estava tan radicalment en contra que va dir que no ho volia fer. Després de ser amenaçat d'acomiadament si no complia les ordres, es va plantejar anar-se'n. La seva companya, segons em comentà, li va fer veure que ella estava sense feina i que no es podien permetre quedar-hi tots dos. En uns moments tan durs com han estat aquests darrers anys per a la professió periodística, qualsevol ha d'entendre que un es pugui veure obligat a abaixar el cap. I esperar temps millors, que els polítics són efímers.\nPer això, aquesta llança en favor dels treballadors d'IB3. No parl d'alts càrrecs nomenats pel partit que governava, no parl de presentadors afins: parl dels treballadors de la casa, professionals que, tant o més que cap de nosaltres, desitgen que hi hagi un model de ràdio televisió pública de qualitat, independent i professional. Un nou model.


OLIMPÍADES QUÍMIQUES - INS La Garrotxa\nCom ja coneixeu, el curs passat l’Institut La Garrotxa d’Olot, a través del departament de ciències, va participar amb 5 alumnes de segon de batxillerat,a l’edició 34 de les Olimpíades Químiques que organitza el col·legi Oficial de químics de Catalunya.\nEnguany, en la XXXVena edició, ens hem tornat a presentar a l’efemèride - que a diferència de l’any anterior, ha estat presencial - per segon curs consecutiu. L’institut La Garrotxa d’Olot hi ha participat amb 16 alumnes que durant uns mesos han fet una feina extraordinària per a estudiar tot el temari de segon de Batxillerat, havent d’acabar-lo tres mesos abans del que tocaria.\nLes classes extraordinàries es feien fora de l’horari escolar, a les tardes i els caps de setmana (dissabtes i diumenges). A destacar la disponibilitat amb la que els alumnes han enfrontat aquest repte.\nL’examen es va dur a terme el passat dia 2 de març a l’Escola Politècnica Superior de la UdG i de forma simultània amb les altres seus d’arreu de Catalunya.\nEls resultats no podien haver estat millor pels alumnes de 2n de batxillerat de l’Institut, 7 dels quals estan en les 15 primeres posicions de la província de Girona i l'alumna Mar ARtola ha quedat en la 19ena posició Catalana, classificant-se així per la fase Nacional de les Olimpíades que se celebrarà els dies 6 a 8 de maig a Santiago de Compostela (Galicia). Els alumnes que superin aquesta fase, hauran de presentar-se a la fase internacional que enguany es celebrarà a la Xina.


Hiperpaternitat | Tribuna d'educació\nEscoltar, parlar i llegir sobre hiperpaternitat mentre van arribant centenars de menors no companyats que intenten trobar un lloc al nostre país resulta dolorosament contradictori. Són els dos extrems en el compliment dels drets de l’infant: un de necessitat i precarietat extrema, i l’altre d’excés en el compliment, si es pot dir d’aquesta manera. Ambdues situacions són poc positives i generen pors, inseguretats i frustracions a diferents nivells, socialment i psicològica.\nLa hiperpaternitat va ser el tema desenvolupat per la periodista Eva Millet en la commemoració de la Convenció sobre els Drets de l’Infant el dia 20 de novembre del 2018 a la nostra facultat. L’autora ha publicat diferents articles i llibres sobre aquest tema que ens haurien de fer reflexionar com a mestres i famílies 다운로드. Així, s’entén per hiperpaternitat l’atenció i supervisió excessives dels fills, la justificació, l’estimulació precoç, etc. És la cerca i la construcció d’un infant excel·lent en una societat en la qual es valora la perfecció física i material. La hiperpaternitat és una qüestió que va associada a la posició econòmica de les famílies. Millet comenta que aquest tipus de criança es va iniciar’ principalment als Estats Units cap als anys noranta i s’ha anat estenent per zones més o menys benestants del nostre entorn. Enllaça amb unes concepcions educatives de sobreprotecció dels fills que s’estan convertint en nuclears en les famílies del segle XXI.\nSegons Millet, s’ha arribat fins aquí per diferents circumstàncies, com ara el fet que la maternitat en molts casos és més tardana i el nivell de reflexió és diferent en les mares més grans. Una altra raó podria ser que vivim en una societat en què la taxa de natalitat és baixa, no tenim gaires fills i, com a conseqüència, es consideren com un tresor valuós 다운로드. Però podríem considerar que la qüestió és molt més complexa: el canvi de la concepció de l’infant en l’àmbit educatiu s’ha fet evident al llarg del segle XX a les escoles i a les famílies, i això ha modificat els rols d’aquests dos agents educatius. En els països que podem anomenar desenvolupats, hi ha una gran franja de la població que ha pres consciència de la identitat i la importància de l’etapa infantil. Es disposa d’informació sobre el desenvolupament dels processos psicològics més bàsics (perceptius, cognitius, emocionals, socials, motrius, etc.). Així, actualment, s’està més pendent que mai del tracte i dels vincles, així com també de les relacions socials i educatives al llarg de la infància 현금출납장 다운로드. El rol que es dona als infants en l’àmbit educatiu és primordial. Els drets de l’infant impregnen els currículums educatius i s’està amatent en el seu compliment, en especial quan hi ha situació de dèficit. Hi ha consciència que s’ha de protegir els infants i sovint apareixen denúncies de quan no s’està fent.\nMillet dibuixa el perfil d’hiperpare o hipermare com el d’un professional de classe mitjana o alta, econòmicament solvent, molt informat i interessat per l’educació dels seus fills. Es parla de professionalització de la paternitat, aquí torna a mostrar-se la complexitat del tema que ens ocupa. Millet parla d’implicació intensa de la família a l’escola i critica, en part, el fet de cercar el millor centre fins i tot canviant de domicili per estar-hi a prop; malgrat tot, sempre hi ha insatisfacció. L’escola mai és prou perfecta.\nLa família i el creixement dels fills és vist com un projecte o producte a gestionar 다운로드. I en part és així, perquè, quantes vegades no hem sentit que una parella té un projecte de família? Antigament, era més difícil, però, ara, una quantitat important de famílies poden planificar el naixement dels fills i el nombre que en volen tenir.\nEn quin moment comença la hiperpaternitat? En molts casos, s’inicia abans de la formació de la mateixa família, és a dir, és anterior al naixement de l’infant. En bona part, es podria considerar tot un èxit que els pares siguin tan conscients de l’educació dels seus fills, de les atencions que han de dispensar, de procurar-ne el creixement en una societat moderna, d’obrir totes les oportunitats possibles perquè els seus descendents visquin i afrontin situacions d’incertesa futures. És pel que van lluitar pedagogs com Eglantine Jebb o Janus Korzack. Segurament, ells no haguessin pensat mai que un segle després hi hauria, en una part de la població, tanta consciència 다운로드. Quan els pedagogs de l’Escola Nova posaren l’infant al centre de l’educació segur que no s’imaginaven les situacions que defineix Eva Millet en els seus escrits. És clar que el paidocentrisme es referia especialment a l’escola.\nLa hiperpaternitat se situa, però, en un extrem poc encertat. No desperta les potencialitats de l’infant, sinó que envaeix el seu espai, el substitueix, i la sobreprotecció l’ofega. En aquest context, els supernens sovint són un element més d’estatus davant d’altres famílies i una font d’estrès per als pares, afirma Millet. Es pot parlar de diferents tipus d’hiperpares, com ara el tipus helicòpter (supervisió constant), piconadora (aplana qualsevol dificultat) o pare mànager (assistent personal). En certa manera, el patró educatiu d’hiperpaternitat no confia prou en les potencialitats de l’infant que tant promouen, entre molts d’altres, pedagogs com Malaguzzi. Seria necessari, potser, des de la mateixa escola, promoure, recordar formes d’educar des dels drets, sense deixar-se empresonar per cap tendència, moda o teoria. Seria interessant tenir en compte, com diu Malaguzzi, que l’infant en la seva interacció amb el món de les persones i les coses cerca, com nosaltres, un sentit, un significat amb el que fa. La qüestió com a educadors i com a pares és ajudar a trobar aquest significat de la manera més autònoma possible. Si no deixem que l’infant experimenti, jugui, actuï i li fem tot, no construirà el seu camí. I és que educar implica sempre projectar i tenir confiança en el futur, per això l’escolta i el respecte són primordials. Cal escoltar observant el seu creixement de manera desinteressada i sensible, escoltar per poder oferir una ajuda des del respecte a l’infant i al seu temps per aprendre; cal que el mateix infant se senti el protagonista real de la pròpia existència, dels seus aprenentatges i no un espectador que depèn de qui soluciona els seus entrebancs.\nLa sobreprotecció genera persones amb poca autonomia, amb incapacitat per fer front a situacions problemàtiques, amb pors, amb ansietat i poca tolerància a la frustració. La hiperpaternitat evoca la imatge d’un recipient que ha sobreeixit per excés. Equivaldria a la fantasia del compliment màxim dels drets de l’infant, però segurament no és així perquè la desmesura posa en perill alguns dels principis més importants. Resulta difícil trobar l’equilibri.\nMillet,E.(2016). Hiperpaternidad. Barcelona.Ed.Plataforma del libro.\nUnicef.(1989). Convención de los derechos de los niños. Disponible a: https://www.unicef.es/causas/derechos-ninos/convencion-derechos-ninos\n← L’organització del temps i l’espai a Orient i a Occident\tEL MODEL LINGÜÍSTIC DEL SISTEMA EDUCATIU DE CATALUNYA. L’APRENENTATGE I L’ÚS DE LES LLENGÜES EN UN CONTEXT EDUCATIU MULTILINGÜE I MULTICULTURAL →\nScratch aprenentatge salut activitat física formació docent història matemàtiques TAC Educació pensament computacional literatura lectura art cultura educació física llengua innovació educativa aprenentatge cooperatiu TIC Apps


De somnis i escarments (Ferran Sáez Mateu)\nDe somnis i escarments\n4 min. 20/03/2013 00:00\nDe vegades, no sempre, la cronologia genera xifres rodones, simetries, segments històrics imaginaris que sembla que continguin un sentit ocult, o fins i tot un avís. Per descomptat, no em refereixo al calendari dels maies i altres truculències per l'estil, sinó a commemoracions reals de fets que ens fan repensar per força els nostres propis temps. L'11 d'abril del 1963, el papa Joan XXIII, que moriria al cap d'un mes i mig, va promulgar l'encíclica Pacem in Terris , un dels textos més importants de la segona meitat del segle XX. El 28 d'agost del mateix any, Martin Luther King pronunciava un dels discursos més importants de la història dels Estats Units, el cèlebre I have a dream . Aquella tardor van assassinar Kennedy, però això ja és una altra història. L'atzar -o, per a alguns, la Providència- ha volgut que la fi del pontificat de Joan XXIII coincideixi, si més no en el to, amb l'inici del pontificat del papa Francesc. I, en el cas del Dr. King, serà precisament el primer president no blanc de la història dels Estats Units qui commemorarà enguany aquell discurs amb tots els honors.\nJa veuen que aquestes dues simetries no són gens forçades. Però l'altre dia, quan em van venir al cap, vaig pensar immediatament en l'ambigüitat d'allò que caldria celebrar realment avui en dia. Vaig pensar també en la dolorosa diferència de plantejament tant de Pacem in Terris com de I have a dream en relació a coses que estem dient l'any 2013, mig segle després. Immersos en una crisi que no ens esperàvem ni en el pitjor dels nostres malsons, el nostre to és en el millor dels casos cautelós i, en el pitjor, directament depriment. En el cas de Joan XXIII i de Martin Luther King hi ha un optimisme que avui consideraríem intempestiu, gairebé insensat. Penso que aquest contrast obliga a una reflexió profunda sobre unes quantes coses.\nCrec, en primer lloc, que la correcta contextualització d'aquells dos textos encara n'engrandeix més el contingut. L'any 1963, quan King pronuncia el seu discurs, un home de raça negra encara era en molts estats del sud alguna cosa semblant a un menor d'edat perpetu que, a tot estirar, mereixia un tracte millor. En el cas de la Sud-àfrica de la mateixa època, els negres ni tan sols arribaven a aquesta categoria. Però King tenia un somni, i avui als Estats Units hi ha un president que es diu Obama, i a Sud-àfrica hi ha un expresident que es diu Mandela. En el cas de Pacem in Terris , estem parlant d'un món amb dos blocs enfrontats amb armes nuclears, i d'un procés de descolonització que acabaria generant enormes carnisseries i vulneracions dels drets humans de tots els tipus, especialment a l'Àfrica. Des de la nostra perspectiva, aquell to esperançat i gens dubitatiu era il·lògic, atesa la situació. I, de fet, era rotundament poc realista, si més no a curt termini. Passats 50 anys justos, però, constatem que aquell optimisme, sense estar de cap manera justificat, sí que tenia un sentit.\nEn segon lloc, i a risc de semblar contradictori, penso que la nostra actual falta d'optimisme està justificada precisament pel fet que han passat 50 anys, i no tres o quatre mesos. Vull dir, ras i curt, que ens hem adonat que hi ha determinades transformacions profundes que tenen un abast llarguíssim, que va molt més enllà d'una generació. Els militants negres radicals que poc abans de morir King l'anomenaven despectivament Uncle Tom no creien en la política, que és justament la manera com Obama va accedir a la presidència dels Estats Units. Als qui van protagonitzar la sinistra Revolució Cultural xinesa els passava una cosa semblant: van substituir l'optimisme pel deliri utòpic, que és una altra cosa ben diferent, associada, sense cap excepció històrica coneguda, al patiment massiu i al fracàs.\nTercera i última: potser tot hauria de consistir a saber conjugar un to irrenunciablement optimista amb una acció política que en cap cas pot basar-se en rucades populistes ni en la cada cop més preocupant adulació de les masses a què em referia aquí mateix la setmana passada. A Catalunya estem vivint un procés d'emancipació nacional que ja no té retorn, però que podria fracassar si no modulem bé la proporció entre l'optimisme i -disculpin el terme- la puteria. Dilluns passat, aquest diari destacava a la portada la magnitud d'una guerra bruta de paperots falsos que no ha fet res més que començar. La lírica està molt bé, i l'èpica ens fa inflar el pit, però en aquestes circumstàncies el que cal és astúcia i pragmàtica i un gran somrís als llavis, perquè tenim un somni però acumulem ja massa escarments.\nPrimer mort pel coronavirus a Itàlia, on s'han confinat 50.000 persones de deu pobles\nCartes a la Directora 22/02/2020\nNo disparem contra nosaltres, sisplau


Entitats - Cursos 2013/14\nRutes per Torrelles\nADOPTA UN GOS!(789 paraules totals en aquest text)(44715 Lectures) L'Ajuntament de Torrelles de Llobregat, des de l'�rea de Salut P�blica, ofereix diversos serveis vinculats a la protecci� dels animals de companyia. Entre altres, gestiona a nivell municipal el cens d�animals, la col�locaci� de xips, el registre d'animals potencialment perillosos, l'adopci� i acollida d'animals abandonats i ofereix servei d�informaci� permanent sobre animals de companyia dirigida a ciutadans. Aquest servei funciona gr�cies a la col�laboraci� de l'Associaci� Peluts Rodamons.\nA. REGISTRE GENERAL :\nTot propietari d'animal de companyia t� la obligaci� de censar el seu animal en el Registre Municipal. Per censar-lo ha de complimentar un document on apareixen tant les dades del propietari com les de l'animal. Aquest document ha d'anar acompanyat d'una fotocopia del llibre de l'animal on aparegui el registre de vacunacions i les dades de l'animal. La inscripci� al Registre General nom�s �s pels animals no considerats potencialment perillosos.\n> Full de registre municipal (pdf) B. REGISTRE DE GOSSOS POTENCIALMENT PERILLOSOS\nTot propietari d'un animal considerat potencialment perill�s t� l'obligaci� de censar el seu animal en el Registre Municipal d�animals de companyia. En aquest cas, per censar-lo ha de complimentar un document espec�fic on apareixen tant les dades del propietari com les de l�animal. El document del registre per animals potencialment perillosos ha d'anar acompanyat de:\n� Fotocopia del llibre de l'animal on aparegui el registre de vacunacions i les dades de l'animal.\n� Certificat negatiu de sancions administratives (Generalitat de Catalunya. Direcci� General de Boscos i Biodiversitat. C. Doctor Roux, 80 � Barcelona).\n� Certificat de capacitat f�sica i d'aptituds psicol�giques (Centres M�dica autoritzats).\n� Asseguran�a no inferior a 150.255�.\n� Certificats d'antecedents penals (es demana des de l'Ajuntament del Municipi).\nAquesta documentaci� nom�s ser� necess�ria en cas que l'animal sigui dels considerats Potencialment Perillosos (Bullmastiff, Dog argent�, Fila basileiro, American pit bull terrier, Gos de presa canaria, Rottweiler, Staffordshire bull terrier, American staffordshire bull terrier, Tosa japon�s, Akita inu, D�berman, Dog de Burdeus i Mast� napolit�).\n> Full de registre municipal (pdf) LEGISLACI� SOBRE LA TINEN�A RESPONSABLE D'ANIMALS DE COMPANYIA\nAqu� trobar�s les normatives relacionades amb els animals de companyia que estan en vigor actualment en l��mbit estatal, auton�mic i municipal.\n> Llei Estatal - Real Decreto 287 (pdf) > Llei Auton�mica (pdf) > Ordenan�a Municipal (pdf) > Ordenan�a Fiscal Municipal (pdf) ADOPCIONS I ACOLLIDA D'ANIMALS ABANDONATS\nASSOCIACI� PELUTS RODAMONS\nAquesta entitat est� �ntegrament dedicada a l'acollida i gesti� d'adopcions d'animals abandonats, especialment gossos i gats. Tot i funcionar com una entitat local m�s, Peluts Rodamons col�labora estretament amb el consistori municipal. L'equip de persones que conformen l'entitat s�n exclusivament voluntaris.\nCrida de nous voluntaris!\nSi tens sensibilitat pels animals i una mica de temps, recorda que pots fer-te voluntari de l'Associaci� Peluts Rodamons. Posa't en contacte amb nosaltres a trav�s del tel�fon 637560418.\nANIMALS QUE HI HA ACTUALMENT PER ADOPTAR:\nEn aquesta secci� s'ofereix la possibilitat d'adoptar gossos i gats que tenim a l'espera d'un futur millor en bona companyia.Si vols tenir-ne un, pots adoptar-los amb totes les garanties. Et costar� molt poc esscollir-lo! Informa-te'n al tel�fon de l'Ajuntament: 93 689 00 00.\nNom: KIRA /\nEdat: 2-3 anys /\nM�s informaci�: mestissa, no esterilitzada.\nTrobat el dia: 15/10/2012 a prop de Can Riera.\nNom: BICHU /\nEdat: 3-4 anys /\nM�s informaci�: no esterilitzat\nTrobat el dia: 23/10/2012 a la rotonda de Can Roig.\nNom: BOB /\nDescripci�: Mascle mest�s /\nM�s informaci�: molt afectu�s per� una mica poruc. Est� esterilitzat.\nNom: FLOP /\nDescripci�: mascle mest�s. Gran de mida. /\nEdat: 12 anys /\nM�s informaci� : �s molt tranquil. T� Leishmaniosi.\nNom: NIKA I /\nDescripci�: Femella mestissa, de mida gran i p�l llarg /\nEdat: entre 5 i 6 anys /\nM�s informaci�: Esterilitzada. Es porta molt b� amb els altres gossos per� �s una mica t�mida amb les persones. Tranquil�la i bona busca una llar amb espai, millor amb altres gossos /\nTrobat el dia: 23 de febrer del 2010.\nNom: KIMI /\nDescripci�: Mascle mest�s mitj�, de p�l dur /\nEdat: uns 6 anys d'edat / M�s informaci�: Esterilitzat. �s bo i tranquil. Porta xip.\nDescripci�: Femella mestissa /\nEdat: 4 anys /\nM�s informaci�: Molt bona i tranquil�la. Estirilitzada /\nTrobat el dia: al cementiri de Torrelles amb els seus 5 cadells el 26 de mar� de 2012. Nom: LAIKA /\nDescripci�: Femella de ra�a mestissa. �s de mida petita /\nEdat: 6 anys /\nTrobat el dia: 11 de juliol de 2012 a Can Guey. Nom: SHARPI /\nDescripci�: Mascle, jove, creuat Pastor Alemany amb Shar Pei /\nEdat: entre 2 i 3 anys /\nTrobat el dia: 27 de setembre del 2012.\nGeneralitat de Catalunya. Departament d'Agricultura, Ramaderia, Pesca, Alimentaci� i Medi Natural.\nTens informaci� sobre animals de companyia AQU�!


Món Possible: abril 2017\nLa crisi econòmica ens ha fet preguntar-nos: Els nostres fills viuran pitjor que nosaltres? Quin món deixem als nostres néts? Podem encara salvar-lo? Un altre món és possible, però, per aconseguir-lo, no ens podem resignar: "el futur no està escrit. No està tot perdut". Aquesta és la tesi que defensa el periodista i economista Joaquín Estafanía al seu llibre “Abuelo, ¿cómo habéis consentido esto?”. Sosté Estefanía que “els nostres fills ja estan vivint pitjor que nosaltres. És una anomalia històrica, s’ha trencat el progrés. Ara, la inquietut és que no només sigui una anomalia histórica, sinó que els xavals d’una tercera generació, menors d...\nÉs possible un món sense dolor? Què indica el dolor? I, sobre tot, té cura el dolor crònic? El neuròleg Jordi Montero ha dedicat més de 40 anys al tractament de persones que pateixen dolor. I ens dona “permís per queixar-nos”. El Doctor Montero assegura que el dolor és un invent meravellós: “No és possible un món sense dolor, al menys el món que nosaltres coneixem. Els animals necessitem el dolor agut per defensar-nos del mal. És una alarma que ens avisa del perill. És impossible sobreviure si no notes la sensació de dany. Sense dolor, la vida no s’hauria desenvolupat” Queda clar que el dolor agut és imprescindible per sobreviure, però què...\nLa revolució gitana\nA França, hi ha com a mínim 160 poblacions amb gitanos catalans, que han preservat la Llengua, que ells anomenen "gitano". Ho ha descobert el periodista Eugeni Casanova i explica aquesta realitat desconeguda al llibre "Els gitanos catalans de França. Llengua, cultura i itineraris de la gran diàspora" (Pages Editors) . La majoria són al sud del país veí, però han arribat fins a París i, fins i tot, a la frontera amb Bèlgica. “És difícil creure –afirma Casanova- que una població de desenes de milers de persones sigui tan àmpliament ignorada”. Però ho ha estat i ho està. “Hi ha una barrera difícil de franquejar –reconeix l’autor d’”Els gitanos d...\nEl preu de l'activisme\n07.abr.2017 | Enlace permanente | 1 Comentarios\nLaura Zúñiga és una digna heredera de la seva mare, l’activista hondurenya Berta Cáceres, assassinada fa un any. Berta s’havia destacat en la lluita pels drets de la comunitat indígena lenca. Era una dona lluitadora, que defensava la seva terra, Río Blanco, amenaçada per una presa hidrolèctrica, que malmetria el riu Gualcarque, vital per a la vida d'aquesta comunitat, a més de ser un riu sagrat per als lenca. Una història que es repeteix: els grans poders econòmics trepitjant els drets d'un poble i els seus recursos naturals. Berta Cáceres no és la primera i, malauradament, no serà l'última activista assassinada. Però la victòria de la Berta...


Pandora Halldis Apartment Florència Itàlia - Ofertes d'hotels amb els MILLORS DESCOMPTES EN LÍNIA Atenció al Client\nPandora Halldis ApartmentApartamentVia Dei Renai 11, Centre Històric, Florència, Itàlia, 50125 - Veure al mapaExcepcional9,5Basada en7comentarisPandora Halldis ApartmentVeure més fotos"The apartment was well furnished, with a huge kitchen and li..."BrittAustraliaVeure més fotosVeure totes les 25 fotos\nSituat a Historical Center, Pandora Halldis Apartment és el lloc perfecte per gaudir de Florència i els seus voltants. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Pandora Halldis Apartment també ofereix moltes instal.lacions per enriquir la seva estada a Florència. Per anomenar algunes de les comoditats de l'hotel, hi ha Wi-Fi gratuït en totes les habitacions, Zones públiques amb Wi-Fi. Totes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Pandora Halldis Apartment és una elecció inteligents per a viatgers a Florència, i ofereix una estada relaxant i sense molèsties.\nL’allotjament no disposa de recepció. Podeu recollir les claus a: via dei Renai, 11, 50100 Florence. Els clients han de presentar un document d’identitat amb fotografia i una targeta de crèdit durant el registre d’entrada. Les peticions especials són segons disponibilitat i poden comportar suplements. Cal que informeu el Pandora Halldis Apartment de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació. En arribar, cal abonar un dipòsit de 300 EUR per si hi ha desperfectes. Aquest dipòsit es reemborsarà el dia de sortida en funció de l'estat de l'allotjament.


Com comprar - Eticlip\nSelecciona el producte a la pàgina inicial o "Productes" a través del menú lateral de productes.\nPersonalitza el teu propi producte a través de la selecció dels diferents atributs i fes clic al botó "Afegir la cistella".\nComprova la simulació del teu producte personalitzat a la pantalla "Cistella de la compra" (a l'esquerra de la pantalla), si no és correcta pots editar el producte i realitzar la personalització de nou.\nRepeteix el procés de selecció i de verificació de la simulació fins que la teva compra sigui completa (Botó "Continuar comprant").\nPrem el botó "Dades d'enviament" per procedir a la compra de la comanda.\nUn cop a la pantalla "Dades d'enviament" procedeix de la següent manera:\nOmple el teu nom i les dades d'enviament, aquests últims han de ser el lloc de destinació.\nEticlip no funciona amb usuaris registrats, així que cada vegada que formules una comanda hauràs d'omplir de nou les teves dades. Això és degut a que el nostre sistema no emmagatzema les dades personals, per a la vostra facilitat de maneig i seguretat.\nSelecciona la forma de pagament i enviament.\nVISA: Si has seleccionat VISA com a forma de pagament aquest es gestionarà a través de PayPal. D'aquesta manera garantim un sistema de pagament segur i confidencial sense registrar o emmagatzemar les dades de pagament a la nostra base de dades.\nPayPal és una entitat intermediària de pagament que ofereix als seus clients pagar per compres fetes a Internet a través d'un sistema segur. Només has d'introduir les dades del teu compte de PayPal. Rebràs la confirmació de pagament des de PayPal.\nCONTRAREEMBORSAMENT: El sistema de pagament per contra reembossament implica el pagament en el moment i destinació de lliurament a la companyia d'enviament que tu has seleccionat.\nSelecciona la forma d'enviament.\nL'enviament per correu urgent i amb pagament a través de VISA és gratuït (comanda mínima 15 €.).\nOferim altres formes d'enviament amb diferents preus segons la seva relació amb la forma de pagament i quantitat mínima de compres. Observa la taula.\nComanda inferior a 15€\nTemps lliurament península\nCorreu urgent 3,90€ 2 o 3 dies d'enviament\nTransportista 5,10€ 1 dia d'enviament\nCorreu urgent 4,75€ 2 o 3 dies d'enviament\nTransportista 7,50€ 1 dia d'enviament\nComanda igual o superior a 15€\nCorreu urgent 0€ 2 o 3 dies d'enviament\nTransportista 4€ 1 dia d'enviament\nCorreu urgent 3€ 2 o 3 dies d'enviament\nTransportista 5€ 1 dia d'enviament\nPrem el botó "Finalitzar compra" i el procés de compra ha finalitzat. Rebràs per correu electrònic un albarà de Eticlip amb el número de comanda. Guarda'l fins a rebre la teva comanda a l'adreça que heu indicat com a destinatari.\nEl nombre de comanda et servirà per fer el seguiment de l'estat de la teva comanda. I si és el cas per a possibles reclamacions.\nSi has pagat amb VISA seràs redirigit a la pàgina web de PayPal per omplir el seu formulari i procedir a un pagament segur.


Monòver convoca un concurs d'arquitectura per a triar el nou Mercat Municipal - La Teua Ràdio\nMonòver convoca un concurs d’arquitectura per a triar el nou Mercat Municipal Monòver\nL’alcalde en funcions de Monòver, Natxo Vidal, i el president de l’Associació de Comerciants del Mercat Municipal, Benigne Escámez, van presentar fa unes setmanes el procés per a iniciar la construcció d’un nou Mercat a Monòver, que s’iniciarà amb la convocatòria d’un concurs d’arquitectura per a presentar idees i projectes del nou edifici.\nVidal Guardiola va manifestar que “això és el resultat de quatre anys de reunions entre l’equip de govern i els comerciants per a buscar fórmules que impulsen el nostre Mercat i per a trobar el finançament que ens permeta comptar amb un nou edifici, modern, pràctic i funcional”.\n“El resultat d’aquestes reunions és la construcció d’un nou Mercat Municipal”, segons Vidal, “d’una sola planta, amb una zona d’aparcament, una àmplia cafeteria i amb la possibilitat d’instal·lar unes galeries comercials”. La ubicació del nou edifici serà una parcel·la del Camp Marín, propietat municipal, d’uns 1.600 metres quadrats.\nEl complex estarà integrat per uns 30 mòduls, de 15 metres quadrats cadascun, i el cost total del nou Mercat serà de 1,1 milions d’euros, que serà finançat, segons l’alcalde Vidal, amb la permuta de l’actual edifici del Mercat del carrer Exconvent.\nEl president dels comerciants del Mercat, Benigne Escámez, va assenyalar que “el desig dels comerciants és que d’una vegada per sempre es faça realitat la construcció del nou Mercat, ja que venim lluitant per ell des de fa molts anys i Monòver fa temps que necessita unes noves i modernes instal·lacions per a donar-los als ciutadans un millor servei”.\nUN CONCURS D’IDEES\nDimarts 21 de maig es va convocar el concurs d’arquitectura per a la presentació d’idees i dissenys, per un procediment anònim i tancat, el termini del qual finalitzarà el pròxim 2 de setembre.\nNatxo Vidal va avançar que “una vegada presentats els treballs es realitzarà una exposició pública perquè un comité d’experts, els comerciants i els ciutadans puguen triar la millor proposta. Els experts atorgaran 6 punts de 10; els comerciants 2 punts de 10; i els ciutadans; els restants 2 punts de 10”.\nUna vegada triada la proposta guanyadora, el premi de la qual serà de 8.627,30 euros, els autors de la mateixa seran els encarregats del projecte, l’import del qual s’eleva a 86.273 euros. Una vegada conclosos els primers passos, Vidal espera que les obres del nou Mercat s’inicien a la fi del pròxim any 2020.


Africa Moment: ballar per descolonitzar la mirada | Carla Mallol Güell\nAfrica Moment: ballar per descolonitzar la mirada\nDes del passat 25 de maig i fins el 3 de juny, Barcelona acull l‘Africa Moment, la primera trobada internacional d’Arts Escèniques de l’Àfrica Contemporània a Barcelona.\nTaller de dansa a l’Africa Moment | Foto: Africa Moment\nAfrica Moment neix, de la mà d’Aida Colmenero (coreògrafa i directora), amb la voluntat d’apropar-nos a l’Àfrica d’avui, diversa, contemporània i plural. La trobada pretén, doncs, visibilitzar i promoure la cultura africana contemporània amb la voluntat d’esdevenir un espai multidisciplinari i de reflexió a través del moviment i del cos, prenent la dansa com a fil conductor.\nLa inauguració del festival tingué lloc al Caixaforum el passat dia 25 de maig i comptà amb la projecció del film Gurumbé. Canciones de tu memoria negra, de Miguel Ángel Rosales i l’actuació de la ballarina Yinka Esi Graves. Al llarg dels 10 dies de festival, Barcelona acull a diversos experts i artistes d’arreu, entre els quals destaca la participació de Man Sani, Nora Chipaumire, Michèle Ndjongui o Betina Quest, entre altres.\n“Una altra mirada a la dansa africana. Eines per descolonitzar la mirada” fou un dels tallers de capçalera d’Africa Moment i tingué lloc el passat dilluns dia 30 de maig a La Caldera i que consistí en una conversa oberta entre el periodista i crític de dansa veneçolà Omar Khan i la moçambiquesa Tania Adam, gestora cultural i editora de Radio Africa Magazine i un taller de dansa de a càrrec de les coreògrafes Aida Colmenero i Michèle Ndjoungui. Fou Lola López, comissionada d’Immigració, qui donà el tret de sortida, animant al públic a participar activament en la conversa.\nEl primer en prendre la paraula fou Oman Khan, qui encetà la vetllada oferint-nos una visió general del panorama artístic africà actual gràcies a un ampli ventall d’anècdotes i citant a reconeguts professionals de la dansa i coreògrafs d’arreu Àfrica. Fou gràcies a aquests personatges de carn i ossos, amb noms i cognoms que el crític veneçolà aconseguí traçar un marc des del qual reflexionar i pensar, oferint-nos una presa de contacte de la dansa contemporània africana. Khan ens situà en una Àfrica molt allunyada dels estereotips occidentals, fent èmfasi en les idiosincràsies de cada país i deixant al descobert i en evidència les tendències reduccionistes i folkòriques.\nÀfrica, més enllà de les representacions estereotipades i els imaginaris colonialistes, és diversa i plural. Una prova fefaent d‘aquesta diversitat cultural és, segons Khan, la gran riquesa de lingüística a Àfrica, on es parlen més de 2000. Tota llengua, emprant les paraules del crític veneçolà, a més a més de ser un vehicle de transmissió cultural, no deixa de ser una “manera d’encasellar el món”, com ens recorda Thiong’o a Descolonitzar la ment. La llengua, com sostenia Wittgenstein, possibilita el pensament, però també el condiciona. I la dansa, en paraules de Khan, no deixa de ser un llenguatge i, com a tal, té un paper fonamental en la construcció de la identitat cultural.\nLa dansa africana, segons Khan i Adam, com qualsevol altra manifestació cultural, ha estat i està sotmesa a un relat hegemònic postcolonial. Què ens ve al cap quan pensem en dansa africana? Un munt de nens nus ballant danses tribals, oi? No és aquest l’imaginari i el relat predominants? Hi ha altres formes de ser, d’existir, de ballar, de viure més enlà dels relats hegemònics, més enllà del reduccionisme i folklorisme. I, com recorda Adam, és gràcies a espais de trobada com Africa Moment on aquests altres relats poden arrelar, adquirir veu i visualitat.\nSegons Khan, una de les precursores de la dansa contemporània africana fou Germaine Acogny, qui aconseguí una obertura i internacionalització de la dansa africana gràcies a la fusió de contemporaneïtat i tradició. Una fusió que parteix del cos. La dansa és corporeïtat però alhora, com ens recordava Omar Khan, és també consciència d’aquest cos. Un cos, però, que està molt marcat per un entramat identitari i un bagatge històric, subjecte a estereotips i imaginaris. I en el cas del cos negre, afegeix Tania Adam, encara més: un cos molt marcat per la perpetuació dels relats hegemònics.\nEl cos pot ser uan eina política, tal i com recorda Khan, i, de retruc, «la dansa pot ser política». En tant que manifestació artística pot generar polítiques, acció i pot ser una eina combativa, de canvi, d’acció social. La ballarina i coreògrafa sud-africana Robin Orlyn n’és un exemple: la dansa pot ser una eina per descolonitzar la nostra mirada. Però, es pot descolonitzar la mirada? “Podem lliurar-nos d’una mirada estereotipada, lliure de prejudicis?”, es pregunta i ens pregunta Tania Adam. i ens convida a seguir-nos preguntant tot ballant amb Aida Colmeno i Michèle Ndjoungui. I si la descobrim tot ballant?\nAfrica Moment Aida Colmenero Michèle Ndjoungui Omar Khan Tania Adam


> El curs\tEls alumnes de 2AUT i 2ELE fan una classe pràctica de robots FANUC a l’empresa TAVILDimecres, 09 de Desembre del 2015El passat dia 30 de novembre els alumnes de 2n curs del CFGS en automatització i robòtica industrial i els alumnes de 2n curs de CFGM d’Instal·lacions elèctriques i automàtiques varen seguir una classe pràctica sobre robots industrials a l’empresa TAVIL. La classe la va impartir el formador de FANUC Humberto Rodríguez. La introducció de la classe va consistir en veure el panorama general de robòtica a l’estat i al món, seguidament ens va explicar detalladament dos tipus de robots molt utilitzats avui en dia, els robots antropomòrfics (braços robot) i els robots aranya. També ens va explicar els tipus de moviments que es poden fer amb aquests robots i la forma més avantatjosa de realitzar aquests moviments. Finalment, vàrem passar a la part més pràctica, l’empresa TAVIL va posar a la nostra disposició 2 robots (un antropomòrfic i un aranya) per tal de poder veure com es podien moure a la pràctica i com era la seva programació i els alumnes vàrem poder veure i programar el moviment dels robots. Tant els alumnes com els professors vàrem sortir de la visita (que va durar prop de 4 hores) molt satisfets dels coneixements adquirits. <<\tAccés directe a:


El punt de recàrrega per a vehicles elèctrics del passeig Rafael Soler torna a estar operatiu | RTVVilafranca\nEl punt de recàrrega per a vehicles elèctrics del passeig Rafael Soler torna a estar operatiu\nDurant l’estat d’alarma es va fer malbé una peça que es va haver d’important i es va retardar a causa de les condicions generades per la pandèmia.\nJa torna a estar operativa l’estació pública de recàrrega per a vehicles elèctrics ubicada a l’aparcament del passeig Rafael Soler, tocant al carrer Camp del Cellerot i a l’estació de d’autobusos, darrere de l’Arxiu Històric Comarcal. Durant l’estat d’alarma, es va malmetre una peça que ha calgut importar, i que a causa de les condicions generades per la pandèmia, ha trigat a arribar. Aquest fet ha provocat que el punt de recàrrega estigués fora de servei durant setmanes.\nLes targetes es poden sol·licitar a la l’Oficina d’Atenció Ciutadana, ubicada a la planta baixa de la Casa de la Vila, ara amb cita prèvia. També poden utilitzar-se les targetes d’altres municipis que estiguin adherits a l’Aliança de municipis per a la interoperabilitat que gestiona l’ICAEN, amb l’objectiu que, a mig termini, amb una sola targeta es pugui accedir a qualsevol de les estacions de recàrrega públiques de Catalunya.\ncotxe elèctric, punt de recàrrega\nEndesa instal·la dos punts de recàrrega per als seus vehicles elèctrics i híbrids a la comarca\nEndesa instal·la punts de recàrrega per als seus vehicles elèctrics a Vilafranca i Subirats\nEndesa instal·larà un carregador per a cotxes elèctrics a l’estació Petromiralles de Vilafranca


Cerimònia d’inauguració Centre d’Activitats – Amics del Nepal\nEsdeveniments Programa d'infants Programa de dones Programa de joves\nEl passat 21 d’abril es va celebrar la cerimònia d’inauguració del nou centre d’activitats d’Amics del Nepal a la comunitat de Maijubahal, a Kathmandu.\nTots els familiars dels beneficiaris del projecte educatiu i el projecte Jove, i membres d’Amics del Nepal, van estar presents en el dia.\nEl programa va començar a les 11:15h amb un breu ball d’obertura fet pels pels estudiants i joves que assisteixen al centre diàriament. Un cop acabat, els estudiants de classe 11 van representar la seva obra de teatre dedicada al malbaratament (que tant d’èxit està tenint a les escoles de la vall de Kathmandu) i els nens petits de la classe de ball van presentar la seva coreografia.\nA més d’això, es van dur a terme altres activitats per a estudiants i familiars com el taller de ciències (donat per l’Anna Brunet, vice-presidenta de l’associació, i el Sonik, un dels joves beneficiaris del Projecte Jove), un espectacle de màgia (Amb el Rojan i la Sommaya, ambdós del Projecte Jove), un taller de pintura de cares (amb el Rohit, coordinador del Projecte Jove, i el Pramod, comptable de l’associació a Kathmandu), d’escalèxtric (l’Urgen i el Manoj, del Projecte Jove) , i una mostra de com es pot crear electricitat amb una bicicleta (a càrrec de la Jakuna, del Projecte Jove).\nUn cop acabades les activitats es van servir alguns entrepans i refrescs i es va convèncer als familiars dels nens i joves de ballar tots de manera conjunta com a fi de festa.\nTotes les persones que van estar presents realment van gaudir el programa i les activitats.


Marsoc | Horòscop (Maig 2017)\nRedacció Marsoc - 3 de Maig de 2017\nAmor: Àries ets de relacions estables però no t’adormis… dins la mar hi ha molts de taurons!\nSalut: Vius a dormir amb es cul a l’aire, que és temps de constipats.\nDoblers: Tot i que sa teva herència familiar sigui considerable, alerta que ets una puta mà foradada.\nAmor: Ja està bé de tant de “folleteo”!!! Que comparteixis signe amb en George Clooney no te dóna dret a accedir a sa seva agenda de telèfon. Recorda que s’únic Don Juan, aquí a la Vila, és en Tomeu Penya.\nSalut: Si ets tan tiquis miquis amb sa carn també ho has de ser amb es coent, a no ser que vulguis viure a damunt un flotador!!\nDoblers: No te compres roba, no gastes amb gimnàs, no te’n vas de viatge, no compres col·leccions d’enciclopèdies… Encara no veus que es tabac i ses cerveses t’arruïnen?!!\nAmor: Ets una puta cabra loca, no saps on has de fer s’ou, te vens al millor comprador. Frena un poc que se’t passarà s’arròs!!\nSalut: Aquesta vida tan sedentària només te durà problemes, mou es puta cul i deixa fer sa camilla.\nDoblers: Cagondell no tens un puta duro, ses feines no te duren més d’un mes, espavila que no faràs un ca teva!\nAmor: No te canses de ser un picaflor: quan pareix que ho tens tot, te’n canses. No tens remei!\nSalut: T’encanta el “ritmo de la noche”. I anar un dia a la setmana al gimnàs no basta per cremar tota sa merda que dus a dins. Pensa seriosament en una dieta detox.\nDoblers: Ses aparences enganen i tu, d’això, en saps molt: vesteixes com un príncep però ets més pobre que una rata!!\nAmor: Pareix que es Beatles se varen inspirar amb tu per escriure Love is in the air. Ets enamoradís a matar i això te coses bones i no tant bones, convendria que aprenguessis a destriar, perquè a vegades “nooooo, no es amooor, lo que tu sieeeenteeees se llama obsesióóóóón”.\nSalut: Ses porcelles des Cruce no perdonen, ja sabem que són molt bones, però sa carta també inclou ensalades. Ningú s’ha mort per fer una volta al dia a sa Síquia Llarga, ànims!!\nDoblers: Ets un signe estalviador: es xinos i es Lidl fan s’agost amb tu. Pensa, però, a gastar-ne qualcun que sa vida són dos dies.\nVerge (24/08 – 23/09)\nAmor: Sempre has estat un Don Juan amb un bec d’or, però s’edat no perdona i tu, a això, ara ho comences a entendre. Relaxa’t i gaudeix de sa vida monògama, que també té coses bones!\nSalut: Te cuides, però a batzegades. Deixa anar es propòsits i apunta’t a un gimnàs o a ses classes de ball que sempre t’han fet ganes, però mai t’has atrevit a anar.\nDoblers: Vas de net a net i no hi pots fer res, ets així. Un consell: substitueix ses cerveses per infusions, a la llarga mos ho agrairàs!\nBalança (24/09 – 23/10)\nAmor: es teu sentit de sa justícia fa que ses teves relacions siguin molt equilibrades. Ets un afortunat perquè tens es do d’entendre i empatizar amb sa majoria de signes. Si t’emprenyes és perquè realment t’han tocat sa moral, per dir-ho finament…\nSalut: es propi equilibri vital a vegades pot conduir-te a no gaudir de certs plaers pecaminosos de sa vida: has de tenir sempre en compte que una vegada a l’any, res no fa mal a ningú i Es Niu és obert fins tard es caps de setmana!\nDoblers: com diu sa dita, “l’acontentar-se amb es seu és una gran ventura”. Ets feliç amb el que tens… Què més se pot demanar?\nEscorpió (24/10 -22/11)\nAmor: tot i que hi ha qui diu que ets un mal bicho, és cert també que tota sa maldat te surt per sa cua. En es fons, aquest posat agressiu i una mica prepotent no és més que un gran escut per cobrir totes aquelles ferides produïdes per les pròpies inseguretats. Escorpí, cerques sempre algú que t’ajudi a ser millor, encara que saps que això només ho pots aconseguir tu.\nSalut: ets un hipocondríac crònic, assumeix-ho! No tenguis tanta por a morir i, sobretot, a viure! S’esport s’ha de practicar també, dir-ho no es suficient…\nDoblers: ets un emprenedor, però et falta empenta. En superar les pròpies inseguretats seràs el Rei del Mambo i et podràs comprar aquell Audi TT tan de moda a la Vila…\nSagitari (23/11- 24/12)\nAmor: baixa ja de s’ase, caparrut! Ja has demostrat que tens orgull per donar i per vendre. En ses relacions de parella sempre s’han de fer concessions, tot i que tu això no ho dugis gaire bé.\nSalut: tens sa pell de brau i gaudeixes de s’esport que te permet estar en harmonia amb sa natura. Recorda, però, que sa pell és delicada i ara, que ve s’estiu, es sol crema es cul a ses llebres i tot!\nDoblers: es matalàs ha estat es teu banc des de temps immemorables, és hora, però, de plantejar-te noves alternatives: sabies que existeix una banca ètica?\nAmor: la primavera, la sang altera! Capricorn, ha arribat sa teva estació preferida perquè fa emergir tots es teus encants i et fa sentir guapo… Ja saps què toca, idò: posa’t aquella camiseta que et dona sort i exhibeix a la pista de ball des Bolero els passos de bachata que has anat perfeccionant durant tot l’hivern.\nSalut: atent a la noche: el cos se’n ressenteix fort!\nDoblers: evita es pagafantisme… Guarda’ls que per la Beata no te’n quedarà ni un i encara tendràs camí per recórrer!\nAquari (21/01 – 18/02)\nAmor: deixa oberta sa porta, mai saps quan apareixerà l’amor! Tothom ha passat penúries amoroses, però aquari, tu t’hi recrees. A més, has d’aprendre a valorar altres tipus d’amor (sa família és essencial i s’ha de cuidar).\nSalut: els estudis sanitaris s’inventaren per qualque cosa… Deixa d’automedicar-te i comença una rutina esportiva que al Camp de Futbol hi ha més coses que un bar! Tant cos com ment t’ho agraïran.\nDoblers: sa transparència no és es teu fort, però t’ajudaria a entendre com se’t fan forats tan grossos… Consell: apunta ses despeses quotidianes a una llibreta i no estiguis empegueït de reclamar el que és teu, ja està bé de morosos!\nPeixos (19/02 – 20/03)\nAmor: et deixes endur per la corrent de l’afecte com a bon peixet que ets. Has de saber, però, quadrar-te qualque vegada i marcar els límits. Atura’t a mirar què hi ha dins tu i deixa de vetlar tant per s’altre.\nSalut: deixa aquell maleït vici que l’únic que fa és fer-te perdre doblers i nervis. Lleva’t sa peresa de damunt i corr… Corr com si demà no existís i no t’aturis fins haver aconseguit pujar a Bonany i acabar al final de sa Síquia Llarga!\nDoblers: i què t’hem de dir, peixos? Mai tendràs cap fortuna, però saps ser feliç amb el que tens. Tot i això, una mica d’ambició no ve mai malament a ningú…


MÓN D'ESCALADA: WATERVAL BOVEN - SUDÀFRICA\nBoven és el millor lloc de Sudàfrica per practicar l’esclada esportiva. Hi ha unes 700 vies, des de 4rt fins a 8c. I de 10m fins a 35m. La roca és arenisca vermella molt compacte amb un tacte i una qualitat boníssima. És igual que La Mà de Fàtima a Mali.\nLa millor opció per arribar-hi és volar a Johanesburg, llogar un cotxe i en 2,5h et plantes al poble. La carretera és molt bona i és fàcil trobar-ho. Nosaltes ens vem descarregar l’aplicació Sygic al mòbil i ens va anar molt bé. És com un Tom-Tom. El poble té bars, gasolinera i supermercat bàsic, però per fer una bona compra, millor anar a alguna ciutat més gran on hi ha supers amb més varietat. A 30 km abans de Boven hi ha el poble de Belfast on hi ha un bon super.\nEl millor lloc per acomodar-se és el guest house Roc n’ Rope, www.rocrope.com. El regenten en Gustav i l’Àlex. Ells han equipat un munt de vies i et poden assesorar sobre els sectors, vies i tot el que necessitis saber. També tenen una botiga, molt complerta, amb material d’escalada. Ells han fet una guia, que ja no està a la venta, però la pots descarregar per internet: http://www.climbing.co.za/topo/south-africa/mpumalanga/waterval-boven/. Llavors ells ja t’ajudaran a orientar-te i ja només et quedarà disfrutar de l’escalada. A més a més, portàvem impresa la valoració de les vies de la zona, segons la pàgina 8a.nu, així vem manar sobre segur. Nosaltres pagàvem uns 10€ per una habitació doble. També tenen habitacions compartides amb lliteres. Té una bona cuina on podràs cuinar perfectament i a més és un lloc molt tranquil on descansaràs segur!\nLa zona amb més concentració de sectors és The Wonderland Crags, a 6km del poble seguint una pista forestal, on aparcarem en una granja. Els sectors ens queden per sota nostra a pocs minuts caminant. També hi ha altres zones més aprop del poble o de la carretera i com que no és un lloc recomenable on deixar el cotxe, la gent de roc n’ rope et portarà als sectors i llavors pots tornar caminant, 30 mi.\nDesprés d’escalar uns dies, ens vem agafar 3 dies de descans per anar a visitar el parc Nacional Kruguer. Per anar-hi s’ha de fer la reserva des de la pàgina South African National Parks. La visita és molt recomenable, pots anar amb el teu cotxe recorrent les carreteres del parc veient tot tipus d’animals. A l’entrada del parc pots adquirir un mapa i t’informen molt bé de tot. Nosaltres recomanem un mínim de 3 dies per poder veure una mica bé el parc.\nLa ciutat de Johanesburt no ens va agradar gaire, però si que és recomenable una visita al barri de Soweto per veure la casa de Nelson Mandela i la plaça on va començar la revolta en contra de la tirania del blancs. També és realment interessant i molt impactant, fer una visita al museu de l’apartheid. És molt fort com els blancs tractaven als negres!!!!\nPer visitar la ciutat és millor fer-ho amb un guia, ja que el transport públic no té bona combinació, a més a més si vas sol, tens molts números de que t’atraquin!!! Nosaltres vem contactar amb en Mike, és un guia peculiar, però ens va agradar molt. Treballa per un munt de Guest Houses. També et pot venir a buscar a l’aeroport i s’hi pot contactar directament joburgtransport@yahoo.com.\nEl lloc on vem dormir està al barri de Melville, que és on estan gairebé tots els Guest Houses de la ciutat. És un barri segur on pots passejar-hi tranquil.lament. És una zona residencial amb algunes botigues i restaurants. Nosaltres estàvem a l’Sleepy Gecko Guesthouse. i ens va agradar molt. L’habitació doble sortia per uns 50€ amb esmorzar inclòs. www.sleepygecko.co.za\nPublicat per leon a 17:46\nOriol Salvado 6 de juliol de 2016 a les 13:30\nbones Leon. Crec que et conec,, però de vista per coincidir en sectors... Sóc l'oriol de reus, i ara a l'agost anem uns 12 dies a Boven... Volia parlar amb tu i comentar coses¡¡¡ MErci


La menopausa centra la conferència de cloenda d'aquest any del cicle Dijous de Salut\nDijous vinent, 17 de novembre, se celebrarà la conferència del cicle Dijous de Salut a Sant Cugat, sota el títol “La menopausa, com afecta a la dona?”. Anirà a càrrec del Dr. Enric Cayuela, ginecòleg responsable de la Unitat d’Histeroscòpia d\nDijous vinent, 17 de novembre, se celebrarà la conferència del cicle Dijous de Salut a Sant Cugat, sota el títol "La menopausa, com afecta a la dona?". Anirà a càrrec del Dr. Enric Cayuela, ginecòleg responsable de la Unitat d'Histeroscòpia d'Àptima Centre Clínic MútuaTerrassa. Tindrà lloc a les 19h. a la Casa de Cultura de Sant Cugat (C/ Castellví, s/n).\nL'esmentat cicle, organitzat conjuntament per MútuaTerrassa i l'Ajuntament de Sant Cugat, serveix com a plataforma per a divulgar temes de salut d'actualitat i d'interès per a la població i informar d'una manera entenedora sobre tot allò que preocupa a la societat així com refermar el compromís envers la qualitat de vida de la població.


La policia de Califòrnia treballa conjuntament amb l'Alex i el Semir en una simulació de rescat d'ostatges, a més de l'ajuda de la policia Jessie Tumer. Quan van als jutjats creuen veure el marit mort de la Jessie, el Sam, que acaba fugint. Comença una persecució en la qual la policia americana acaba sent segrestada. El Semir i l'Alex l'han de rescatar.\nLa María i la Natalia, mare i filla de Madrid, arriben al concurs disposades a complir un doble objectiu. Volen veure com és un plató de televisió per dins i també guanyar un bon premi per viatjar juntes a la costa oest dels Estats Units.\nEl restaurant obre les portes per rebre la Cari, una noia d'Albacete de 20 anys que estudia Periodisme a Madrid i que busca un noi alt i desimbolt. Sopa amb el Jesús, un jove d'Algesires que es dedica a la música i la interpretació. Per la seva banda, el Quique, de 23, coneix el Daniel, un jove decidit a fer pública la seva orientació sexual. També arriba al programa la Gloria, una jove mare que somia tornar a trobar l'amor. La seva cita és el David, un noi de 26 anys disposat a trobar una relació estable.\nCine Cuatro: Indomable\nMallory Kane és una agent secreta que és contractada per nombrosos governs per realitzar tasques que ells mateixos no podrien dur a terme. Els problemes arriben quan algú tendeix un parany a la jove i fa que fracassi mentre executa una missió a Dublín.\nLa Kristen, una jove acabada de casar, comença a dubtar de l'amor del seu marit quan nota un comportament estrany en ell. Llavors comença a investigar el seu passat per descobrir la seva autèntica personalitat.


Olor a convent cremat | País Valencià, Segle XXI\nPublicat per Redaccio el 22 Juny 2015 en Article del dia · 0 comentaris\nImpressionat encara pels dràstics, profunds i significatius canvis que el president del Govern, Mariano Rajoy, va fer ahir en el “pont de comandament” del seu partit, escric aquest article preocupat, en tant que persona que no vota al PP, per com la dreta està recuperant el terreny polític i la connexió amb la ciutadania en un temps record que mai m’haguera imaginat.\nLi vaig escoltar anit a un dirigent popular que estava explicant els canvis de Rajoy: “hemos entendido el mensaje”, i se’m va fer un nuc a la panxa. Quatre paraules (“hemos-entendido-el-mensaje”) que són com un encanteri de sinceritat, que demostren que sí, que el temps dels errors ha passat, que la renovació ja està en marxa. Pot semblar que es tracta d’una frase gastada i buida, pot recordar la que va dir en 1993 Felipe González i que va ser el preàmbul de més i més vots perduts, però en boca del PP, aquesta vegada sí, sona a veritat i arriba al fons de les consciències de la ciutadania.\nA més, l’anunci de Rajoy que assegura que va a posar-se decididament al capdavant de l’estratègia del partit és també, segur, una aposta infal·lible. La gent ho estava reclamant, era un clamor. Que siga el polític menys valorat de tot el mapa polític espanyol és un detall menor, que no li lleva ni una mil·lèsima de força, ni de valor a la decisió.\nIgual que el definitiu reconeixement dels problemes de corrupció que, fins ara, negaven i que tant han llastrat el partit. Ho han reconegut i no hi ha cap dubte que la ciutadania, automàticament, ha passat pàgina del fet que Rajoy cobrara sobresous en sobres o que la mateixa seu de l’organització s’haja pagat en diners negres. Tot oblidat. Ells ho reconeixen, la gent ho perdona. I endavant.\nEl cas és que els vells errors no es repetiran, i qui millor que Javier Arenas, María Dolores de Cospedal o el mateix Rajoy per personificar aquesta renovació que tant estava reclamant la ciutadania. I no tot són les cares, l’anunci d’una Conferència Política per a mitjans de juliol és també un missatge de gran impacte social, era un anhel generalitzat als carrers de tot Espanya. Els vots tornaran a casa, clar que sí; estan encadenant encerts. Podria semblar que després de les derrotes en les eleccions Europees, les Autonòmiques i les Municipals, les pròximes Generals anaven a ser la tomba del Partit Popular però tot el món sap que són votacions que no tenen res a veure unes amb les altres, ho manté el mateix Rajoy. I si afegim els profunds canvis interns d’ahir i l’insinuat relleu de Wert en Educació, això ja no ho pararà ningú. L’adéu de Wert serà un impacte invencible.\nJa han dit que el que no modificaran seran les polítiques de fons, ja que estan donant grans resultats, sobretot en l’aspecte econòmic, i que el poble, amb la butxaca plena, està cada dia més content i més predisposat al vot. Les modificacions vindran en l’aspecte informatiu: ara en lloc d’esquivar els periodistes se’ls convidarà a café i el “martilleo” s’haurà acabat.\nEl que preocupa els espanyols (i això a la seu de Génova, 13 ho té clar) és saber que si no donen suport al PP poden tindre dirigents capaços d’ haver escrit fa quatre anys un twitt fent broma dels jueus o d’haver protestat en una capella ensenyant els pits; per no parlar d’alcaldes que s’atreveixen a anar pel carrer en bicicleta i sense casc. Això sí que no, això són coses que les persones de bé no perdonen.\nCertament, la recuperació electoral del PP ha arrancat, i quan comencen a veure’s en l’horitzó les primeres columnes de fum dels convents cremats o arriben, una darrere una altra, notícies de monges violades pels rojos salvatges, el miratge dels intrusos ocupant les institucions s’esvaïra definitivament, les gavines ocuparan el cel de nou i tot tornarà a ser com sempre. Amén.\nPublicat a eldiario.es (19 de juny de 2015)\nArticle anterior Alcoi, els reptes d'una ciutat capital (2) Article següent Per una reforma de la llei electoral valenciana


Xuleria de Pablo Llarena amb la seva recusació - XCatalunya.cat\nXuleria de Pablo Llarena amb la seva recusació\nLlarena diu que rebre la medalla de la fundació espanyolista Villacisneros no compromet la seva aparença de neutralitat\nEl magistrat del Tribunal Suprem Pablo Llarena ha presentat aquest dilluns un informe on rebutja els arguments de la recusació que l’expresident de la Generalitat Carles Puigdemont i els exconsellers Toni Comín, Lluís Puig i Clara Ponsatí van presentar contra ell per manca d’aparença d’imparcialitat després que aquest rebés una distinció de la fundació espanyolista Villacisneros per “defensar la unitat d’Espanya”.\nLlarena argumenta que rebre aquesta distinció no afecta la seva aparença d’imparcialitat i nega que estigui fent una “persecució personal” als exiliats. La seva actuació, afirma, és únicament processal. Segons el jutge, la seva tasca és impol·luta i no se’n pot desprendre “cap animositat” respecte a l’expresident Puigdemont i els exconsellers Comín, Puig i Posantí. “La persecució que addueixen fa referència a una obligada actuació processal”, diu Llarena, que creu que no se’l pot acusar de manca de la “imparcialitat exigida”.\n“És el legislador qui imposa que l’instructor acordarà la recerca dels processats en rebel·lia fins que siguin trobats i quedin a disposició del procés perquè es pugui culminar la fase d’investigació”, sosté.\nEn aquest marc recorda el cas de Meritxell Serret, que va comparèixer voluntàriament al Suprem. Destaca que va acordar el seu alliberament immediat.\nSegons el magistrat, el lliurament de la distinció de la fundació Villacisneros tampoc afecta de cap manera a la seva imatge d’imparcialitat. Ho argumenta recordant que el 2011 va rebre la medalla de la Guàrdia Urbana de Barcelona quan Xavier Trias era alcalde, Puigdemont alcalde de Girona pel mateix partit i Joaquim forn tinent d’alcalde de Barcelona.\nLlarena afirma que si en aquell reconeixement no va comprometre la seva aparença d’imparcialitat, tampoc ho fa la medalla de la fundació Villacisneros. Al seu escrit també recull la doctrina del Suprem sobre la imparcialitat, que estableix que per excloure un jutge no n’hi ha prou amb “sospites”, sinó que calen actituds del propi magistrat que corroborin que ha pres partit.\nSegons Llarena, Puigdemont i els exconsellers basen la recusació en el fet que acceptés la distinció de la Fundació Villacisneros, però “no fan cap anàlisi” sobre el seu comportament personal ni del discurs que va fer per agrair el premi. El fet d’acceptar la distinció, insisteix, no permet pressuposar que combrega amb la ideologia dels qui li lliuren.\nEl jutge també nega que –com sostenen les defenses- hagi desplegat una “persecució personal, injustificada i arbitrària” de Puigdemont i els exiliats, i recorda que ha adoptat algunes decisions “favorables a les defenses”, com “la decisió de posar en llibertat els membres de la Mesa del Parlament després de prendre’ls declaració com a instructor”, o alliberar membres del Govern la Generalitat.\nTambé argumenta la seva aparença de neutralitat recordant que no va apreciar indicis de criminalitat contra Artur Mas, Marta Pascal o Neus LLoveras, o que no va atribuir delicte de rebel·lió contra diversos dels investigats. També recorda que les decisions que sí que han estat adverses per a les defenses han estat validades per la Sala d’Apel·lacions del Suprem.\nTags: Llarena, Villacisneros


La UGT celebra que es prengui en cosideració la retirada de la Generalitat com acusació en les causes contra activistes | UGT Catalunya\nDes del sindicat s’exigeix que el nou Congrés de l’estat retiri la Llei Mordassa\nDes de la UGT de Catalunya celebrem que el Govern de la Generalitat estigui valorant la seva retirada com acusació en els conflictes derivats de les vagues generals.\nEl dret a vaga i protesta ha estat castigat i perseguit durant aquests darrers anys i des de la UGT de Catalunya exigim que es recuperin els drets dels ciutadans i les ciutadanes i demanem que els processos no continuïn endavant. La nostra organització ha exigit reiteradament la retirada tan de l’Ajuntament de Barcelona com de la Generalitat en qualsevol cas derivat del lliure exercici del dret a vaga.\nDes del nostre sindicat entenem que no s’hauria d’haver personat mai en aquestes causes i que la retirada d’aquestes acusacions s’ ha de circumscriure en un procés més general on el Govern ha de protegir i garantir els drets civils.\nVolem recordar que en aquests moments més de 300 sindicalistes estan implicats en diferents processos judicials, per haver participat en les diferents vagues generals. En aquest sentit, exigim que el nou Congrés de l’Estat procedeixi a la retirada immediata de l’anomenada <<Llei mordassa>>\nAquesta entrada ha estat publicada a Acció sindical amb els tags dret de vaga, Generalitat, llei mordassa, vaga general . Guarda a marcadors permalink.


L'Associació Talma recupera, progressivament, les activitats diürnes socials, terapèutiques, laborals i comunitàries que havien quedat aturades o alterades a causa de la Covid-19 - Notícies de les Borges Blanques i les Garrigues - Ràdio Les Borges 107.1 FM\nL'Associació Talma recupera, progressivament, les activitats diürnes socials, terapèutiques, laborals i comunitàries que havien quedat aturades o alterades a causa de la Covid-19\nLa represa de les activitats s'ha anat planificant durant els últims mesos "tenint en compte les demandes de les famílies, els espais disponibles i el personal d'atenció"\nAquest mes de setembre, l'Associació Talma de Juneda ha tornat a iniciar els serveis i projectes d'atenció a les persones amb necessitats de suport. Segons l'associació, "cada un ho fa segons les necessitats del col·lectiu que atenen, les normatives de les administracions corresponents, juntament amb les de Salut, i les particularitats del tipus d'atenció que desenvolupen".\nD'aquesta manera, la represa de les activitats s'ha anat planificant durant els últims mesos, "tenint en compte les demandes de les famílies, els espais disponibles i el personal d'atenció". L'inici, però, s'està duent a terme de manera progressiva i a través d'un acompanyament a les famílies que, en alguns casos, han hagut de fer front a les pors derivades de la situació actual. En aquest sentit, segons expliquen des de l'associació, "s'han establert en tots els serveis grups reduïts de persones i, gràcies a la col·laboració de les entitats i administracions del territori, s'han pogut descentralitzar les activitats en altres instal·lacions". Des de l'associació afegeixen que "cal remarcar que aquest canvi de rumb cap a una atenció més personalitzada, en grups més petits i en espais comunitaris, és un model d'atenció que fa molts anys que es reivindica des del sector de la discapacitat intel·lectual i la salut mental, ja que s'avança en l'atenció centrada en la persona, d'acord amb les seves demandes, i alhora es vetlla per la salut i la inserció comunitària: no fem espais per a un col·lectiu en concret, sinó que aquest col·lectiu gaudeix dels espais del municipi i comunitaris".\nDes de Talma expliquen que les persones amb necessitats de suport van confinar-se al març amb l'inici de la pandèmia de la Covid-19 igual que la resta de la ciutadania, "algunes van fer-ho a les residències, llars residències o pisos amb suport i d'altres als seus domicilis amb la família". Els suports i l'atenció es van mantenir als habitatges (llars residències, CRAE i pisos de suport) "des d'on es van fer molts esforços per garantir una atenció segura, tant per les persones ateses com pels professionals". També afegeixen que "el tancament dels serveis diürns ha tingut conseqüències, tant per les persones usuàries dels serveis, que amb el confinament i la pèrdua de rutines ha comportat pèrdua de capacitats relacionals, o fins i tot cognitives i físiques, com per les famílies, que han hagut de suportar situacions complexes, ja sigui per les necessitats del familiar a càrrec o per altres dificultats socials o econòmiques afegides".\nInversió en noves tecnologies per seguir al costat de les persones\nSegons Talma, "la situació actual ha posat en evidència la importància de la transformació digital pels professionals de l'entitat i també per les persones usuàries dels serveis". En aquest sentit, l'associació ha realitzat una inversió important i necessària perquè "tots els professionals puguin garantir la continuïtat de les seves funcions en noves situacions de confinament o teletreball". Aquesta necessitat s'accentua en els infants i joves amb discapacitat o problemàtica de salut mental, que presenten més dificultats d'accés a l'educació a través d'aquestes eines tecnològiques i informàtiques. En aquests casos, "l'educació no presencial dificulta la comprensió i es preveu que es necessitarà més reforç i acompanyament per garantir l'atenció a les persones en edat escolar amb especials dificultats".\nNous projectes per pal·liar les conseqüències econòmiques de la COVID19\nLa incertesa econòmica actual i les dificultats afegides relacionades amb el finançament públic dels serveis concertats ha provocat que l'Associació Talma hagi pres decisions en els projectes empresarials i hagi intensificat els esforços en la cerca d'oportunitats per al Centre Especial de Treball, per tal que "es pugui aconseguir més finançament propi i reinvertir-lo en els serveis i projectes d'atenció a les persones". En aquest sentit, al maig es va traslladar els productes i els serveis de la botiga de les Borges al Garden de Juneda "per tal d'impulsar un projecte més gran i fort econòmicament, TalmaVerd, que aglutina tots els serveis relacionats amb la jardineria, les flors i la decoració floral".\nD'altra banda, s'ha optat per "iniciar una nova línia de producció a la secció de manipulats". A partir d'aquest mes de setembre, Talma fabricarà mascaretes higièniques no reutilitzables, després de valorar-ho com una línia de treball amb molt de futur, a causa de la pandèmia provocada per la Covid-19.\nUna de les activitats del Centre Ocupacional que s’han iniciat aquest setembre (foto: Talma).


El 'Sueldazo' de l'ONCE deixa a Rubí un premi de 2.000 euros al mes durant 10 anys - Diari de Rubí\nEl ‘Sueldazo’ de l’ONCE deixa a Rubí un premi de 2.000 euros al mes durant 10 anys\nEl ‘Sueldazo’ de l’ONCE del cap de setmana ha deixat a Rubí un premi de 2.000 euros al mes durant 10 anys. Consuelo Baena, agent venedora de l’ONCE, és qui ha portat la sort a la nostra ciutat des del quiosc ubicat al carrer Sant Cugat, 27, a tocar de la plaça Onze de Setembre. Consuelo va vendre un cupó que dissabte va ser premiat amb aquests 240.000 euros en total.\nLa venedora rubinenca, que forma part de l’organització de l’ONCE des de fa 10 anys, fa dos que ven al quiosc del carrer Sant Cugat. “No sé si és un client habitual o no, però la veritat és que m’ha fet molta il·lusió repartir aquest premi”, assenyalava Consuelo, aquest dilluns al matí des del seu lloc de feina, mentre venia nous cupons i esperava si arribava alguna notícia del guanyador o guanyadora.\nRubí pertany administrativament a l’agència de l’ONCE a Terrassa, que presta serveis a 525 afiliats i compta amb 129 agents venedors dels productes de joc de l’organització.\nEnguany, l’ONCE ja ha repartit més de cinc milions d’euros en premis a Catalunya.\nEl cupó de l\_’ONCE ofereix, els caps de setmana, un premi principal a les cinc xifres i sèrie de 300.000 euros, més 5.000 euros al mes durant 20 anys consecutius a un sol cupó del número i sèrie premiats en la primera extracció. A més, premis de 2.000 euros al mes durant 10 anys consecutius, als quatre cupons dels nombres i sèrie premiats en alguna de les extraccions de la segona a la cinquena. 54 premis de 20.000 euros a les cinc xifres del número premiat a la primera extracció. I premis de 400, 200, 30, quatre i dos euros.


Bon paper dels representants banyolins a la Copa del Món Plovdiv.\nEls remers banyolins firmen una molt bona participació a la I Copa del Món i a la International Wedau Regatta\nEls millors resultats van ser una 6a plaça per Manel Balastegui a Bulgària i el 6è lloc de Dennis Carracedo a Alemanya.\nEl passat cap de setmana els remers del Club Natació Banyoles han pres part en dues regates internacionals formant part de l’equip estatal. D’una banda dos dels absoluts de la secció es van desplaçar a Plovdiv (Bulgària) per disputar la I Copa del Món: Manel Balastegui, en LM2x (doble escull lleuger) i Jordi Jofre, en M2x (doble escull). Balastegui, fent equip amb Rodrigo Conde i entrenat pel banyolí Carles Grabulosa, va ser 6è en la seva modalitat després d’accedir a la Final A quedant segon a la repesca. Jordi Jofre, per la seva banda, va quedar fora de la Final A i va acabar tercer de la Final B (9a posició total) remant amb Ruben Padilla.\nA Duisburg (Alemanya) es va disputar la International Wedau Regatta en categoria sub-23 i hi van participar Paula Salarich, Dennis Carracedo, Aleix Garcia i Mathieu Monfort. La millor actuació va ser per Dennis Carracedo, 6è a la Final A de LM2x. Paula Salarich va ser 2a a la Final B de LW1x, Aleix Garcia 4t a la Final B de M4- i Mathieu Monfort va quedar fora de les finals de M2x.\nTorn per Margot Figueras\nEl calendari no para i el proper cap de setmana Margot Figueras participarà al Campionat Europeu Juvenil a Essen, (Alemanya) en la modalitat de 4x femení (4 escull). I la Federació Espanyola ha confirmat que Manel Balastegui, Jordi Jofre i Adrià Mitjavila participaran al Campionat d’Europa Absolut que es disputarà a Lucerna (Suïssa) del 31 de maig al 2 de juny.\nTAGS: rem, Món


Un heliport de poca volada - El Periòdic d'Andorra\nUn heliport de poca volada\nPublicat el Dijous, 24 de maig de 2018 | 04:30 h\nEl serial de l’heliport posa de manifest la forma d’actuar d’un govern que cada dia que passa més desorientat està.\nMés enllà de respondre a unes promeses electorals fetes fa set anys a alguns dels sectors que van impulsar l’arribada de Toni Martí al poder, el temps ha acabat evidenciant que l’heliport nacional no se sustenta en cap projecte sòlid.\nLa voluntat de bastir un heliport públic ha anat seguida d’unes propostes d’ubicació itinerants en funció del ministre al qual li ha tocat gestionar el tema. Així i malgrat que el Govern disposa d’uns estudis per a possibles emplaçaments, aquests ni tan sols s’han tingut en compte i els espais proposats han acabat responent als capricis dels ministres de torn: primer al Patapou i ara a les Tresoles.\nHi ha, tanmateix, un denominador comú en ambdues actuacions: els emplaçaments proposats pels dos ministres són fruit de designacions fetes a dit i de forma arbitrària. Una vegada adoptada la decisió arbitrària, el Govern procedeix a esmerçar recursos per a intentar justificar la seva idoneïtat.\nUn procés per a emprendre la realització de qualsevulla infraestructura susceptible de comportar un impacte econòmic, social i mediambiental, ha de començar establint els estudis previs de necessitats i els objectius que es volen aconseguir, tant si es tracta d’un compromís electoral com si no, basats en un estudi de viabilitat econòmica, d’oportunitat i de viabilitat del seu emplaçament.\nPerò aquí el ministre d’Ordenament del territori i Urbanisme ha reconegut públicament que no existeix cap estudi de viabilitat econòmica i, durant la sessió del Consell General del dia 3 de maig, tant el ministre com el cap de Govern van confessar que el Govern francès es negava a participar en cap avaluació o estudi tècnic relatiu a la viabilitat aeronàutica d’un heliport a les Tresoles.\nAquesta confessió és paradoxal i esdevé una mofa del ministre i del cap de Govern vers el Consell General.\nAsseveraven fa uns mesos que tot el procés quedaria supeditat a l’informe de l’Aviació Civil Francesa. Davant els mitjans el mateix ministre, durant el mes d’abril d’enguany, deia que aquell famós informe estaria enllestit en el termini d’un mes i mig. Ara resulta que, en una comunicació del mateix organisme, del passat dia 25 d’abril, s’assabentaven que l’Aviació Civil francesa rebutjava l’elaboració d’un informe sobre l’heliport a Andorra.\nSe’ns ha ocultat la veritat i se’ns ha volgut fer combregar amb rodes de molí, al Consell General, i al conjunt de la ciutadania. Senzillament Antoni Martí ha ultrapassat els límits del respecte.\nI no n’hi ha prou, fidel al seu tarannà i veient que la brillant idea de bastir un heliport a Les Tresoles s’estavella, intenta girar la truita i sortint de puntetes per la porta del darrera ara diu, contràriament a les afirmacions fetes fins la data, que a DA sempre havien dit que els informes definitius seran decisius, i que arribats a aquest punt de la legislatura probablement ho haurà de decidir el proper govern.\nI, continuant amb la burla, repta als diferents grups polítics a proposar alternatives.\nUn fracàs més de la política duta a terme pel govern de DA, que en set anys ha estat incapaç de desbloquejar un terreny apte per construir un heliport. Val a dir que per això calia comptar amb la col·laboració dels comuns, que són els que tenen la potestat en matèria urbanística per reservar espais de terreny per a equipaments, amb la particularitat que el mateix Govern, fent ús de la seva competència, també té la potestat d’establir els plans sectorials d’infraestructures. I per això no hi ha cap necessitat d’haver de canviar la Llei General d’Ordenament del Territori i Urbanisme, com està fent.\nExistien i existeixen les eines urbanístiques per a disposar de terrenys més favorables i capaços de reunir les màximes condicions d’implantació respectant els requisits exigits i sobretot preservant la seguretat i la qualitat de vida de les ciutadanes i els ciutadans.\nSimplement cal fer les coses bé.\nSi ho haguessin fet en hauríem estalviat que el país fes el ridícul davant els nostres veïns.